Зи IэщIагъэм хуэIэижь
Езыр акъылыфIэрэ и гур жыжьэ плъэуэ, гъэсэныгъэ дахэ сабийхэм яхилъхьэным хущIэкъу зэпыту, цIыху хьэлэмэтщ нобэ зи гугъу тщIыну Хьэтэжьыкъуэ Маринэ Хьэшыр и пхъур. Къэрэгъэш къуажэм дэт сабий сад №1-м и лэжьакIуэ нэ-хъыфI дыдэхэм ящыщщ ар. Илъэс 35-рэ мэхъу Маринэ мы лэжьыгъэ мытыншым и къару емыблэжу зэрыпэрытрэ. Ар цIыху щабэщ, зэпIэзэрытщ, нэмысыфIэщ, гумызагъэщ.
Дэтхэнэ зы сабийми бгъэдыхьэкIэ щхьэхуэ къахуегъуэтыф Маринэ. Тыншкъым апхуэдиз сабийм щIэныгъэ тэмэм ябгъэдэлъхьэныр. Псом хуэмыдэу ар гугъу зыщIыр сабийхэм я зэхэщIыкIым езэгъын псалъэ къызэрыгуэкIхэр къахуэгъуэтын зэрыхуейрщ. А гъэсакIуэ Iэдэбым и нэIэ зытетхэм зы щIэ гуэр ябгъэдилъхьэу урохьэлIэ дапщэщи «Ярэби, мы цIыкIухэм джэгуну зэман къахуэнэу пIэрэ?» — жыпIэуи уогупсыс. Ауэ щыхъукIи, сабийхэм зэхах, ялъагъу псори яфIэтелъыджэу, адэкIэ кърикIуэнум пэплъэу апхуэдэщ.
И къалэнхэр ныкъусаныгъэншэу зэрызэфIихыным, Iуэху зехьэкIэщIэхэр, иджырей гъэсэныгъэ методикэхэр лэжьыгъэм къызэрыщигъэсэбэпыным, ахэр сабийхэм зэрабгъэдилъхьэным яужь итщ гъэсакIуэ гумызагъэр. Маринэ къызэрилъытэмкIэ, IуэхущIапIэм щызэфIах лэжьыгъэ псори хуэунэтIауэ щытын хуейщ зэхэщIыкI зиIэ, зыужьыныгъэм хуэпабгъэ щIэблэ узыншэ къэгъэтэджы-ным. Сабий гъэсапIэм ущылэжьэныр гугъуехьрэ жэуаплыныгъэшхуэрэ зыпылъщ. Ар сабийм и хьэл-щэныр, зэхэщIыкIыр щызэтеувэ, игъуэтыпхъэ зэфIэкIым, щIэныгъэм я лъабжьэр щагъэтIылъ зэманщ. Егъэджэныгъэ-гъэсэныгъэ IэнатIэм къыхыхьэ мардэщIэхэм ятепщIыхьмэ, школым ипэ къихуэ а илъэсхэм игъуэт зыужьыныгъэрщ ар иужькIэ гъащIэм зэрыхыхьэфынури, абы щызригъэгъуэтыну увыпIэр куэдкIэ зэлъытари.
И лэжьыгъэ мытыншым псэ хьэлэлкIэ зэрыбгъэдэтым папщIэ Маринэ мызэ-мытIэу къыхуагъэфэщащ УФ-ми КъБР-ми егъэджэныгъэмкIэ я министерствэм я щIыхь, фIыщIэ тхылъхэр.
ЩэкIуэгъуэм и 24-м и ныбжьыр илъэс 55-рэ ирокъу Маринэ. ФIыуэ илъагъу и IэщIагъэм иджыри илъэс куэдкIэ узыншэу, гукъеуэншэу ирилэжьэну ди гуапэщ.
ЖЫЛОКЪУЭ Люсаннэ.
